Delegație a Consorțiului Universitaria, întâlnire cu Președintele României, Klaus Iohannis

Joi, 26 mai 2022, președintele României, Klaus Iohannis, a primit vizita unei delegații a Consorțiului Universitaria. 
La întâlnire au participat prof. univ. dr. Marian Preda, rectorul Universității din București, care va prelua președinția Consorțiului Universitaria vineri, 27 mai 2022, gazdă a acestei reuniuni, prof. univ. dr. Nicolae Istudor, rectorul Academiei de Studii Economice din București și președintele în exercițiu al Consorțiului, prof. univ. dr. Marilen Gabriel Pirtea, rectorul Universității de Vest din Timișoara, consilier al prim-ministrului României pentru rețele universitare, și prof. univ. dr. Daniel David, rectorul Universității „Babeș-Bolyai” din Cluj-Napoca, cea mai mare universitate din România, Alma Mater a Președintelui României. De asemenea, la întâlnire a participat și Ligia Deca, consilier prezidențial, Departamentul Educație și Cercetare.
Discuția a debutat cu o scurtă prezentare a Consorțiului Universitaria și a inițiativelor propuse de for de-a lungul celor peste 25 de ani de existență.
Pornind de la expertiza reprezentanților Consorțiului, participanții la întâlnire au accentuat nevoia implicării consorțiilor universitare și a marilor universități în discuțiile cu privire la proiectul de Lege a Educației, trecând, totodată, în revistă, principalele dificultăți administrative cu care acestea se confruntă. 
Nu în ultimul rând, reprezentanții Consorțiului Universitaria au discutat cu Președintele României, domnul Klaus Iohannis, posibilitatea inițierii unui program de sprijin pentru internaționalizarea universităților românești, atât printr-o creștere semnificativă a numărului de burse pentru studenții din țări terțe finanțate de statul român, cât și prin crearea unui sistem de finanțare care să încurajeze internaționalizarea reală a universităților românești.
La finalul întâlnirii, participanții au agreat ca Rezoluția Consorțiului Universitaria, adoptată în cadrul reuniunii care se desfășoară la Universitatea din București în perioada 26-29 mai 2022, să fie transmisă către Președintele României, domnul Klaus Iohannis.
Mai multe detalii cu privire la întâlnirea delegației Consorțiului Universitaria cu președintele României, Klaus Iohannis, pot fi accesate aici. 
Despre Consorțiul Universitaria
Fondat în 1996, Consorțiul Universitaria reunește, în prezent, nouă dintre cele mai importante universități din România: Universitatea din București, Universitatea „Babeș-Bolyai” din Cluj-Napoca, Universitatea „Alexandru Ioan Cuza” din Iași, Universitatea de Vest din Timișoara, Academia de Studii Economice din București, Universitatea din Craiova, Universitatea „Lucian Blaga” din Sibiu, Universitatea „Dunărea de Jos” din Galați și Universitatea „Ovidius” din Constanța. Cele nouă universități ale Consorțiului Universitaria cumulează 42% dintre studenții și 34% dintre cadrele didactice titulare din România.
De-a lungul existenței sale, Consorțiul Universitaria a acționat ca o structură dinamică și unitară, consolidându-și poziția pe piața națională și internațională a învățământului universitar și afirmând, cu fiecare ocazie, disponibilitatea și deschiderea spre dialogul constructiv și schimbul de bune-practici cu celelalte consorții universitare din țară pentru a contribui la creșterea calității și promovarea excelenței în învățământul superior din România.

